32002R2244
L 341/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2244/2002 НА КОМИСИЯТА
от 16 декември 2002 година
за изменение на Регламент (ЕО) № 1622/2000 по отношение на използването на винена киселина в лозаро-винарските продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), последно изменен с Регламент (ЕО) № 2585/2001 (2), и по-специално член 46 от него,
като има предвид, че:
(1)
Приложение IV към Регламент (ЕО) № 1493/1999 предвижда добавянето на винена киселина в съответните лозаро-винарски продукти.
(2)
Регламент (ЕО) № 1622/2000 на Комисията от 24 юли 2000 г. за определяне на някои подробни правила за прилагане на Регламент (ЕО) № 1493/1999 относно общата организация на пазара на вино и за установяване на кодекс на Общността на енологичните практики и обработки (3), последно изменен с Регламент (ЕО) № 2066/2001 (4), определя по-специално границите и изискванията за използване на някои вещества, чиято употреба е разрешена от Регламент (ЕО) № 1493/1999.
(3)
Винената киселина, известна още като L-винена киселина, и нейните соли са единствените вещества, разрешени за подкисляване и откисляване на лозаро-винарските продукти, тъй като те присъстват естествено в гроздето и виното.
(4)
Международната организация по лозята и виното прие през юни 2000 г. резолюция за въвеждане в Международния енологичен кодекс на актуализация на монографията за определяне на идентификационните характеристики и на спецификациите за чистота на използваната в енологията L-винена киселина, която определя винената киселина като „киселина от естествен произход, извличана от гроздето“. Тези критерии за чистота са по-пълни, но въпреки това съответстват на тези, предвидени в Директива 96/77/ЕО на Комисията от 2 декември 1996 г. за установяване на специфичните критерии за чистота на хранителните добавки, които са различни от оцветителите и подсладителите (5), последно изменена с Директива 2002/82/ЕО (6).
(5)
С оглед да се осигури високо качество, и по-специално да се запазят автентичността и естественият характер на виното при спазване на добрата енологична практика, следва да се въведе в Регламент (ЕО) № 1622/2000 изискването за земеделски произход на използваната в енологията винена киселина, като се вземат предвид спецификациите на Международния енологичен кодекс на Международната организация по лозята и виното.
(6)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
В член 8 от Регламент (ЕО) № 1622/2000 се добавя следният параграф:
„Винената киселина, чието използване е предвидено в точка 1, букви л) и м) и в точка 3, букви к) и л) от приложение IV към Регламент (ЕО) № 1493/1999, известна още като L-винена киселина, трябва да е от земеделски произход, по-специално да е извлечена от лозаро-винарски продукти. Тя трябва да отговаря на критериите за чистота, установени в Директива 96/77/ЕО на Комисията (7).
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 декември 2002 година.